Tinder joutuu jakamaan venäläisten käyttäjien tiedot Venäjän viranomaisten kanssa

Määräys koskee myös Tinderissä lähetettyjä viestejä.

Tinder sanoo, ettei ole vielä luovuttanut mitään käyttäjätietoja Venäjälle.­

Suosittu treffisovellus Tinder joutuu vaadittaessa jakamaan Venäjällä käyttäjätietojaan turvallisuusviranomaisten kanssa, kertoo Venäjän viestintäviranomainen Roskomnadzor. Määräys koskee myös sovelluksessa lähetettyjä viestejä.

Tinder on lisätty Venäjällä rekisteriin, jossa olevien yhtiöiden täytyy varastoida venäläisten käyttäjien tietoja Venäjällä kuusi kuukautta ja antaa niitä pyydettäessä viranomaisille. Jos yhtiö kieltäytyy, viranomaiset voivat sulkea sen palvelut.

Rekisterissä on kaikkiaan 175 sivustoa, mukaan lukien Venäjän suurin pankki Sberbank ja suosittu sosiaalisen median sivusto VK.

Tinder huomauttaa lausunnossaan, että rekisteriin päätyminen ei vielä tarkoita henkilökohtaisten tietojen luovuttamista venäläisviranomaisille. Yhtiö ei lausunnon mukaan ole antanut mitään tietoja maan hallinnolle.

Viranomaiset tehostaneet somen valvontaa

Venäjän viranomaiset ovat tehostaneet sosiaalisen median ja suosittujen verkkosivujen valvontaa, koska oppositio käyttää niitä aktiivisesti muun muassa mielenilmauksien järjestämiseen. Muun muassa Facebook ja Twitter ovat olleet Venäjällä viranomaisten hampaissa. Roskomnadzor on toistuvasti vaatinut sosiaalisen median jättejä noudattamaan määräystä tietojen varastoimisesta.

Viime vuoden huhtikuussa venäläinen oikeusistuin määräsi vahvasta salauksestaan tunnetun Telegram-viestipalvelun suljettavaksi. Telegram ei ollut suostunut luovuttamaan viranomaisille salausavaimiaan.

Telegramin perustaja Pavel Durov piti kieltoa perustuslain vastaisena, koska laki takaa venäläisille oikeuden yksityiseen viestintään.